**Δολοφονική έλλειψη παιδείας…**

Λες και δεν μας φτάνουν τα μνημόνια και η οικονομική κρίση που έχουν καταρρακώσει τη ζωή των Ελλήνων!

Λες και δεν μας φτάνει η υπογεννητικότητα!

Λες και δεν μας φτάνει η μετανάστευση των απελπισμένων μορφωμένων πλέον νέων που αναζητούν ένα καλύτερο αύριο στο εξωτερικό!

Λες και δεν μας φτάνουν ένα σωρό άλλα δεινά, έχουμε να αντιμετωπίσουμε και μια δολοφονική έλλειψη παιδείας του λαού μας που κοστίζει στη χώρα πανάκριβα σε ζωές και χρήμα!

Μιλώ για την έλλειψη παιδείας των οδηγών (και πεζών) στους δρόμους της ταλαίπωρης Ελλάδας. Μιας χώρας που κατοικείται από ένα λαό, που όπως φαίνεται, έχει αυτοκτονικές τάσεις!

Δεν λέω, βέβαια, τίποτα καινούργιο. Η κατάσταση, όμως, δείχνει να χειροτερεύει αν κρίνουμε από το «μακελειό» στους δρόμους κατά το τριήμερο της Καθαρής Δευτέρας.

Η μεγαλύτερη τραγωδία γράφτηκε στο 83ο χιλιόμετρο της Εθνικής Οδού Αθηνών – Λαμίας όπου μια Πόρσε ξέφυγε από το δρόμο, μπήκε με ιλιγγιώδη ταχύτητα σε χώρο στάθμευσης οχημάτων και έπεσε πάνω σε σταθμευμένο όχημα με αποτέλεσμα να χάσουν τη ζωή τους, μέσα σε μια λαίλαπα φωτιάς, μια 33χρονη, ο μόλις 3 ετών γιος της και οι δύο επιβάτες του σπορ αυτοκινήτου.

Είναι πραγματικά απίστευτα αυτά που συμβαίνουν στους δρόμους της Ελλάδας με απόλυτη ευθύνη των εκάστοτε κυβερνήσεων που δεν αποφασίζουν να επιβάλουν τους κανονισμούς του Κώδικα Οδικής Κυκλοφορίας που οι ίδιες ψήφισαν! Συνένοχη βέβαια και η αστυνομία που δείχνει μια, ανεξήγητη σε μένα, ολιγωρία στην εφαρμογή του νόμου.

Η παραβατικότητα των Ελλήνων/νίδων οδηγών γκρεμίζει ντουβάρια αλληγορικά και κυριολεκτικά. Τη ζω καθημερινά, όπως και εσείς, βλέποντας εξοργιστικά απαράδεκτα πράγματα:

* Νεαρή μητέρα να οδηγεί καπνίζοντας και συνάμα να μιλάει στο κινητό της. Και το φοβερό, στο πίσω κάθισμα τα παιδιά της να χοροπηδάνε ξέφρενα.
* Ζευγάρι να τρέχουν με μοτοποδήλατο με πάνω από 100 χιλιόμετρα την ώρα (εγώ πήγαινα με 60 όταν με προσπέρασαν) σε δρόμο που το όριο είναι 70 και έχοντας τα κράνη τους ανά χείρας!
* Οδηγός λεωφορείου (με το οποίο ταξίδευα από Κεφαλλονιά προς Αθήνα) να μιλάει ασταμάτητα στο κινητό.
* Ελάχιστοι είναι οι οδηγοί που δίνουν προτεραιότητα στους πεζούς πάνω σε διαβάσεις, οι οποίες έχουν πάρει καθαρά διακοσμητικό χαρακτήρα.
* Φίλοι (και μη) πίνουν οινοπνευματώδη και μετά οδηγούν. Όταν τους λες ότι θέτουν σε κίνδυνο τη ζωή τη δική τους και των οικογενειών τους σε… αφοπλίζουν με το τρομερό και φοβερό επιχείρημα «έλα καημένε, θα προσέχω…»!
* Παραβαίνουν τον Κώδικα Οδικής Κυκλοφορίας, σε σκοτώνουν και στην κηδεία σου είναι ικανοί –όπως έχω ξαναγράψει– να σου στείλουν στεφάνι με το… απολογητικό μήνυμα: Ας πρόσεχες!

Κατά μέσο όρο κάθε μέρα στους δρόμους της Ελλάδας χάνουν τη ζωή τους 3 άτομα και τραυματίζονται πάνω από 30.

Δεν αποτελεί, λοιπόν, έκπληξη το γεγονός ότι η Ελλάδα κατέχει τη θλιβερή πρωτιά στην Ευρωπαϊκή Ένωση σε ότι αφορά τα τροχαία θύματα. Μόνο 2-3 πρώην κομμουνιστικές χώρες βρίσκονται σε ελαφρώς χειρότερη κατάσταση.

Ο γνωστός βετεράνος ραλίστας «Ιαβέρης» είχε καταθέσει προ καιρού στη Μόνιμη Επιτροπή Οδικής Ασφάλειας της Βουλής ορισμένα συγκλονιστικά στοιχεία γύρω από την έλλειψη οδικής παιδείας των Ελλήνων. Μεταξύ άλλων είχε τονίσει ότι «…το αυτοκίνητο γίνεται όπλο, όταν μπαίνει σε αυτό ένα βλήμα… Μέσα στα τελευταία 100 χρόνια, στην Ελλάδα που πέρασε και δύο (παγκόσμιους) πολέμους, έχασαν την ζωή τους σε ώρα μάχης 70.000 ελληνόπουλα. Στα 60 τελευταία χρόνια με το αυτοκίνητο έχασαν τη ζωή τους 140.000 άνθρωποι ενώ 350.000 έμειναν ανάπηροι»!!!

Κι’ ενώ η κατάσταση είναι τραγική, ορισμένοι πολιτικοί τόλμησαν να προτείνουν μείωση των προστίμων για παραβάσεις του Κώδικα Οδικής Κυκλοφορίας ενώ είναι γνωστή η ψηφοθηρική τακτική των κυβερνήσεων που κάθε λίγο και λιγάκι επιστρέφουν σε τιμωρημένους οδηγούς τις άδειές τους λέγοντάς τους να μη το… ξανακάνουν γιατί θα τους κάνουν «ντα-ντα»!

Χαρακτηριστική είναι η δήλωση του Ιαβέρη μετά το πρόσφατο φρικιαστικό δυστύχημα στο 83ο χιλιόμετρο της Εθνικής Οδού Αθηνών – Λαμίας: «Κανείς δεν φοβάται ότι με το να ανοίγει την πόρτα από το σπίτι του μπορεί να μην ξαναγυρίσει. Γι' αυτό λέω ότι έχουμε χάσει την αυτοεκτίμησή μας. Τι σημαίνει αυτό; Να καταλάβει ο καθένας μας πόσο σημαντικοί και πόσο ανεκτίμητοι, πόσο αναντικατάστατοι είμαστε για τους ανθρώπους που μας περιμένουν στο σπίτι… Είναι θέμα παιδείας, κουλτούρας και πολιτισμού. Ο πολιτισμός ενός λαού αποδεικνύεται στον δρόμο…»

Βέβαια και οι δρόμοι στην Ελλάδα δεν είναι οι καλύτεροι. Αντί, όμως, οι Έλληνες οδηγοί να γίνονται προσεκτικότεροι, το γράφουν και αυτό στα παλιά τους τα παπούτσια και όποιον πάρει ο χάρος…

*Αυτά για σήμερα. Μέχρι την επόμενη εβδομάδα να περνάτε καλά και να είσαστε προσεκτικοί στους δρόμους. Αυτοί που σας αγαπούν σας περιμένουν να γυρίσετε στο σπίτι…*

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση [georgemessaris@gmail.com](mailto:georgemessaris@gmail.com) και εγώ θα το μεταβιβάσω.
* **Τελευταία παραγωγή ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [www.omegadocumentaries.com](http://www.omegadocumentaries.com) **η επικοινωνήσετε με τον ίδιο.**